Bobby Pulido

**José Roberto Pulido Jr.** (s. 25. huhtikuuta 1973 Edinburg, Texas) on yhdysvaltalainen laulaja-lauluntekijä ja poliittinen ehdokas.

## Elämä ja ura

Pulidon isä Roberto Pulido on Yhdysvaltoihin muuttanut maataloustyöläinen ja kuuluisa tejano-muusikko, äidinisä Mario Montes oli norteño-muusikko. Pulido soitti saksofonia koulun yhtyeessä ja sijaisti 1990-luvun alussa isänsä yhtyeen saksofonisteja. Hän opiskeli valtiotieteitä St. Mary’s Universityssä San Antoniossa ja suunnitteli lakimiehen uraa, mutta sai tarjouksen levy-yhtiöltä ja päätyi musiikkialalle. Oman uransa hän aloitti heti Selena Quintanillan kuoleman jälkeen.

Ensimmäinen albumi *Desvelado* julkaistiin vuonna 1995. Se sijoittui Billboard Top Latin Albums -listalla yhdeksänneksi ja Regional Mexican Albums -listalla kolmanneksi. Pulidon laulukieli on espanja, ja tunnettuja kappaleita ovat muun muassa ”Desvelado”, ”Ojalá te animes”, ”Se murió de amor” ja ”Le pediré”.

Pulido on voittanut lukuisia Tejano Music Awards -palkintoja ja kaksi Latin Grammy -palkintoa: vuonna 2022 albumista *Para que baile mi pueblo* ja vuonna 2025 live-albumista *Bobby Pulido & Friends: una tuya y una mía (Vol. 1/En vivo)*. Vuoden 2025 Grammy-ehdokkaana Pulido oli parhaan alueellisen meksikolaisen albumin palkintosarjassa (Best Música Mexicana Album (including Tejano)) edellä mainitulla albumilla *Bobby Pulido & Friends: una tuya y una mía*.
 
Pulido ilmoitti marraskuussa 2024 pitävänsä 30-vuotisen uransa jäähyväiskiertueen vuonna 2025 ja tavoittelevansa pääsyä julkiseen virkaan. Hän ilmoitti myöhemmin pyrkivänsä demokraattisen puolueen edustajainhuoneen jäseneksi Texasin 15. vaalipiiristä. Hän kertoi saaneensa ajatuksen ehdokkuudesta Vicente Gonzalezin puolisolta, Lorena Saenz Gonzalezilta, joka oli kannustanut harkitsemaan ehdokkuutta. Pulido saavutti ensimmäisen merkittävän voiton voittamalla vastaehdokkaansa Ada Cuellarin vaalipiirinsä esivaaleissa maaliskuussa 2026. Marraskuussa hän kohtaa vaalikamppailussa istuvan edustajainhuoneen jäsenen, republikaani Monica De La Cruzin.
 
Pulido on kritisonut presidentti Donald Trumpin hallintoa, erityisesti talouden ja maahanmuuton osalta, mutta korostanut olevansa valmis työskentelemään republikaanien kanssa sopimusten saavuttamiseksi. Etelä-Texasin repivä maahanmuuttopolitiikka, Rio Grande Valleyn vaikeuksissa oleva talous ja edulliseen terveydenhuoltoon pääseminen ovat Pulidon vaaliteemoja.  

Pulido on joutunut vuosien aikana tarkastelun kohteeksi sosiaalisen median kaksimielisten julkaisujensa vuoksi. Hän on julkaissut seksistisiä vitsejä ja linkittänyt pornosivustoille. Eräässä videossa hän näytti virtsaavan Donald Trumpin tähden päälle Hollywood Walk of Fame -kävelykadulla; myöhemmin hän kertoi sen olleen vesipullopila. Hän on kertonut, että hänellä on paljon kannattajia Meksikossa ja että espanjankielinen huumori ei aina ole helposti käännettävissä. *[[New York Post]]* uutisoi maaliskuussa 2026 Pulidon musiikkivideon ”Días de ayer” (2010) sisältävän säädytöntä käytöstä.  
 
## Valikoitu diskografia
### Albumit
* *Desvelado* (1995)
* *Enséñame* (1996)
* *Llegaste a mi vida* (1997)
* *El Cazador* (1999)
* *Zona de peligro* (2000)
* *Siempre pensando en ti* (2001)
* *Bobby* (2002)
* *Móntame* (2003)
* *Vive* (2005)
* *Enfermo de amor* (2007)
* *Días de ayer* (2010)
* *Lo mío*  (2012)
* *Hoy* (2016)
* *Para que baile mi pueblo* (2021)
* *Bobby Pulido & Friends: una tuya y una mía, Vol. 1* (2025)
* *Bobby Pulido & Friends: una tuya y una mía, Vol. 2* (2025)
 
## Lähteet